Bengt Holmström
Bengt Holmström er en finsk økonom, som har ydet væsentlige bidrag til teorien om kontrakter, og som modtog nobelprisen i økonomi i 2016.
Holmström læste matematik ved universitetet i Helsinki, hvor han færdiggjorde bachelordelen i 1972, hvorefter han læste operationsanalyse ved Stanford University og tog ph.d. i 1978. Herefter var han tilknyttet Northwestern University 1979-1983, Yale University 1983-1994, og MIT fra 1994. I 2016 blev han tildelt nobelprisen sammen med Oliver Hart.
Holmström er æresdoktor ved Vaasa Universitet (1988), Handelshögskolan i Stockholm (1998) og Svenska handelshögskolan (2004) samt bestyrelsesmedlem i stiftelsen for Aalto-universitet (2008). Holmström er desuden samfundsdebattør og har bl.a. taget klar stilling til den finske videnskabs- og uddannelsespolitik.
Holmström har bidraget på afgørende måde til udformningen af teorien om kontrakter under usikkerhed og asymmetrisk information. Han er især kendt for sine bidrag til principal-agent-modellen, der beskriver kontraktforhold, hvor den ene part tager en risiko og har svært ved at forsikre sig om, at den anden part faktisk opfylder sin del af aftalen, fx en ansættelseskontrakt, lånekontrakt eller forsikringspolice med incitamenter som selvrisiko og bonus.